ELŐTERJESZTÉS

**Velem községi Önkormányzat Képviselő-testülete**

**2016. december 14-i rendkívüli ülésének 2. napirendi pontjához**

**Adóztatásról szóló 2016. évi jegyzői beszámoló - Velem**

Tisztelt Képviselő-testület!

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138.§ (3) bekezdés g) pontja alapján a települési önkormányzat képviselő-testülete a jegyző beszámoltatása útján ellenőrzi az adóztatást. A Kőszegi Közös Önkormányzati Hivatal jegyzője a Velemi Kirendeltségi Iroda által látja el Bozsok és Velem községek tekintetében a helyi adóztatási feladatokat.

A helyi adókról szóló 1990. C. törvény ( a továbbiakban: Htv.) 1.§ (1) bekezdése alapján e törvény felhatalmazása és rendelkezései szerint a települési önkormányzat képviselő-testülete rendelettel az illetékességi területén helyi adókat vezethet be.

A helyi adóztatás során az adózás rendjéről szóló 2003. évi XCII. törvényben foglalt szabályok szerint jár el az önkormányzati adóhatóság. Az adózás rendjéről szóló 2003. évi XCII. törvény az önkormányzat jegyzőjét az adóhatóság egyikeként definiálja. A hatáskörét ugyancsak ez a törvény határozza meg. A települések jegyzőinek hatáskörébe tartoznak az 1990. évi C. törvénnyel és a törvényi felhatalmazás alapján megalkotott önkormányzati rendeletekkel szabályozott helyi adók, illetve ezek megállapításával, nyilvántartásával, beszedésével, kezelésével kapcsolatos feladatok, emellett adóellenőrzési és végrehajtási tevékenységek, hatósági bizonyítványok kiadása, valamint az információs szolgáltatással kapcsolatosan előírt feladatok.

Velem községi Önkormányzat Képviselő-testületének 17/2013.(XI.28.) önkormányzati rendelete alapján a 2016. évben hatályos adónemek, illetve átengedett központi adók:

* magánszemélyek kommunális adója
* idegenforgalmi adó
* helyi iparűzési adó
* gépjárműadó (mint átengedett központi adó)

A 10/2014. (V.22.) önkormányzati rendelet rendelkezik

* a talajterhelési díjról.

A gépjárműadó úgynevezett átengedett központi adó, melyből származó bevétel 2013. január 1. napjától a települési önkormányzatot illeti meg a belföldi gépjárművek után a települési önkormányzat által beszedett adó 40%-a. Az adóztatás alapja 2004. január 1-től a központi hatósági nyilvántartás.

A személygépjárművek esetében a teljesítményen túl a gépjármű gyártási éve is befolyásolja az alkalmazandó tételt.

A község éves költségvetésének egyik jelentős részét a helyi adóbevételek jelentik. Ennek megfelelően egy-egy adóbevételek szempontjából kimagasló, vagy éppen gyengébb év meglehetősen nagy súllyal bír a község gazdálkodásában.

**A helyi adók szerepe az önkormányzat költségvetésében**

A község éves költségvetésének egyik jelentős részét a helyi adóbevételek jelentik. Ennek megfelelően egy-egy adóbevételek szempontjából kimagasló, vagy éppen gyengébb év meglehetősen nagy súllyal bír a község gazdálkodásában.

A rendeletekben (a gépjárműadónál a gépjárműadó törvényben) megállapított adómértékekkel számított várható adóbevétel ezután már csak az adóalanyok és adótárgyak számától, emellett az adózói fegyelemtől és befizetési hajlandóságtól, valamint az esetleges végrehajtási cselekmények sikerességétől függ.

A várható adóbevételt az éves költségvetés részeként mindig a realitások figyelembe vételével célszerű megállapítani.

*Az egyes adónemek súlya a 2016. évre vonatkozó költségvetési előirányzatban*

- Magánszemélyek kommunális adója 4.000.000,- Ft

- Idegenforgalmi adó 1.600.000,- Ft

- Helyi iparűzési adó 800.000,- Ft

- Talajterhelési díj 35.000,- Ft

- Gépjárműadó 40% 1.050.000,- Ft

**Az éves adókötelezettség teljesítése, hátralékok adónemenként 2016. november 30-án**

|  |  |  |
| --- | --- | --- |
|  | teljesítés | hátralék |
| magánszemélyek kommunális adója | **4.733.687,-** | **348.000**,- |
| idegenforgalmi adó | **1.026.300**,- | **50.875**,- |
| helyi iparűzési adó | **1.347.336,-** | **1.024.714,-** |
| talajterhelési díj | **57.600**,- | **5.580,-** |
| gépjárműadó  saját ktsgv. (40%)  kincstári szla (60%)  összesen: | **1.009.193,-**  1.513.790,-  2.522.983,- | **130.713,-** 196.070,-  326.783,- |

**A végrehajtási tevékenységről és annak eredményességéről**

Egy nagyobb behajtási hullám a tavaszi befizetési határidők lejártát követő néhány héten belül kezdődik, a másik pedig az őszi befizetési határidő lejártát követően, jellemzően október hónapban.

Október hónapban fizetési felhívások postázásával elkezdődött a végrehajtási cselekmények újabb sora. 87 adózó került felszólításra hátralékának megfizetésére. Ebből 58 esetben került már teljesítésre az adóhátralék, 7 esetben indult el a végrehajtási eljárást.

Az önkormányzati adóhatóság mindent megtesz az adótartozások behajtása érdekében, az eljárás sikeressége nagyrészt nem az adóhatóságon múlik. Egyre nehezebbé válik az adótartozás behajtása, mivel egyre több időt és energiát kellett belefektetni a végrehajtási tevékenységbe. A végrehajtás időtartamát növeli, hogy magánszemélyek esetében a letiltások foganatosítását megelőzően a munkahelyi adatok kiderítése céljából először az egészségbiztosítót kell levélben megkeresnünk. Sajnos a kényszer-végelszámolás és felszámolási eljárás alá kerülő társaságok száma is megugrott. Behajtási cselekményre ilyen esetekben nincs mód. Ide tartoznak azok az adózók is, akik címükön, székhelyükön elérhetetlenek, ismeretlen helyre (vagy magánszemélyek esetében külföldre) költöztek.

A magánszemélyek kommunális adójának esetében nehéz követni az adás – vétel útján értékesített ingatlanok tulajdonosváltásait, mivel az új tulajdonosok sokszor nem tesznek eleget adóbevallási kötelezettségüknek, továbbá a régi tulajdonos sem jelenti be a változást. Ezen a számlán kialakuló hátralékra jellemző, hogy a régi ingatlan tulajdonosnak nincs tudomása arról, hogy az éves kivetett adó teljes mértékben még őt terheli, függetlenül az eladás dátumától. Erre gyakran csak akkor derül fény, amikor október hónapban elkezdődik a fizetési felszólítások kipostázása. Tovább nehezíti a behajtási cselekmények eredményességét a hagyatéki eljárásokban függőben lévő ingatlanok sorsa.

Az idegenforgalmi adó olyan adónem, ahol egy adóbeszedésre kötelezett adóalany szedi be és fizeti meg az adót az önkormányzat idegenforgalmi adó beszedési számlájára. Ezen a számlán a hátralék nem jellemző, jelen esetben is csak az aktuális befizetések átfutási ideje miatt mutatkozik. Egy vendéglátással foglalkozó cég okoz folyamatos problémát, mivel ez a vendéglátó egység csak a kiküldött felszólítás átvételét követően tesz eleget az idegenforgalmi adó bevallási illetve befizetési kötelezettségének.

A helyi iparűzési adó tervezést és eredményt tekintve is a legrapszodikusabb adónem. Nehezíti a helyzetet, hogy egy adott év komolyabb adócsökkenése kihat a következő adóévre is, mert a tárgyév adóelőlegét jellemzően az előző évi elszámolt (végleges) adó határozza meg. A költségvetés tervezésénél a ténylegesen várható adóbefizetések összegét kellett betervezni, mert figyelembe kell venni az esetleges jelentős összegű túlfizetéseket, az adóbevallásokból eredő tényleges előírások éppen ezért az adott évi pénzforgalomtól eltérnek. Az idei évben jelentős hátralék mutatkozik ebben az adónemben, a kiküldött és átvett felszólítások ellenére is.

A talajterhelési díj mértékét a talajterhelési díj alapja, az egységdíj, valamint a település közigazgatási területére vonatkozó területérzékenységi szorzó szorzata adja. A talajterhelési díj egységdíjának mértéke: 1 200 Ft/m3. Velem település a fokozottan érzékeny kategóriába tartozik, így a területérzékenységi szorzója 3-as, azaz a díj mértéke m3 – enként 3.600,- Ft.

A gépjárműadó esetében egy éven túli tartozást meghaladó adóhátralék esetében kezdeményezzük a jármű forgalomból történő kivonatását. A további lépéseket ez esetben az okmányiroda teszi meg, aminek hatására az tapasztalható, hogy az adózó a hátralékát megfizeti. Az idei évben nem kezdeményeztük ilyen eljárás megindítását.

Összegezve megállapítható, hogy továbbra is kiemelt figyelmet kell fordítani az adótartozások behajtására. A végrehajtási tevékenység során valamennyi, az adóhatóság hatáskörébe tartozó eljárási lehetőséget ki kell használni annak érdekében, hogy az adótartozások összege csökkenjen, ezzel is növelve a község éves költségvetésének mértékét.

Kérem a T. Képviselő-testületet, hogy a beszámolót megvitatni és a határozati javaslatot elfogadni szíveskedjék.

**Kőszeg, 2016. december 8.**

**Dr. Zalán Gábor s. k.**

jegyző

**HATÁROZATI JAVASLAT**

Velem községi Önkormányzat Képviselő-testülete a helyi adók alakulásáról, a hátralékok behajtására tett intézkedésekről szóló jegyzői beszámolót - hivatkozva a helyi önkormányzatok és szerveik, a köztársasági megbízottak, valamint az egyes centrális alárendeltségű szervek feladat- és hatásköreiről szóló 1991. évi XX. törvény 138.§ (3) bekezdés g) pontjára - a melléklet szerint elfogadja.

**Felelős:** Dr. Zalán Gábor jegyző

**Határidő:** azonnal